32006R1449
L 271/33
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1449/2006 НА КОМИСИЯТА
от 29 септември 2006 година
за намаляване за пазарната 2006-2007 година на сумите на помощта, предоставена на производителите на някои цитрусови плодове в резултат на превишаването на прага на преработка в някои държави-членки
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2202/96 на Съвета от 28 октомври 1996 г. относно въвеждане на режим за помощ на Общността за производители на определени цитрусови плодове (1) и по-специално член 6 от него,
като има предвид, че:
(1)
Член 5, параграф 1 от Регламент (ЕО) № 2202/96 установи за някои цитрусови плодове общностен праг на преработка, разпределен между държавите-членки в съответствие с приложение II към посочения регламент.
(2)
Член 5, параграф 2 от Регламент (ЕО) № 2202/96 предвижда, че когато този праг се превиши, сумите на помощта, посочени в приложение I към упоменатия регламент, се редуцират във всички държави-членки, в които съответстващият праг на преработка е бил превишен. Превишаването на прага се оценява въз основа на средната стойност на преработените количества в рамките на режима на помощи през трите пазарни години или равностойни периода, предхождащи пазарната година, за която трябва да бъде определена помощта.
(3)
Държавите-членки съобщиха количествата портокали, преработени в рамките на режима на помощи, в съответствие с член 39, параграф 1, буква в) от Регламент (ЕО) № 2111/2003 на Комисията относно условията и реда за прилагане на Регламент (ЕО) № 2202/96 (2). Въз основа на тези данни бе констатирано превишаване на общностния праг на преработка от 205 989 тона. В рамките на това превишаване бе констатирано превишаване на праговете по отношение на Италия и Португалия. Вследствие на това сумите на помощта за портокалите, посочени в приложение I към Регламент (ЕО) № 2202/96, за пазарната 2006-2007 година трябва да бъдат намалени с 28,63 % в Италия и с 20,68 % в Португалия.
(4)
Държавите-членки, в съответствие с член 39, параграф 1, буква в) от Регламент (ЕО) № 2111/2003, съобщиха количествата дребни цитрусови плодове, преработени в рамките на режима на помощи. Въз основа на тези данни бе констатирано превишаване на общностния праг на преработка от 79 306 тона. В рамките на това превишаване бе констатирано превишаване на праговете по отношение на Италия, Португалия и Кипър. Вследствие на това сумите на помощта за мандарините, клементините и сатсумасите, посочени в приложение I към Регламент (ЕО) № 2202/96, за пазарната 2006-2007 година трябва да бъдат намалени с 64,94 % в Италия, с 86,80 % в Португалия и с 36,52 % в Кипър.
(5)
Мерките, предвидени в настоящия регламент, са в съответствие със становището на Управителния комитет за продуктите от преработени плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
По отношение на Италия и Португалия и за пазарната 2006-2007 година сумите на помощта, която трябва да се отпусне съгласно Регламент (ЕО) № 2202/96, за портокалите, доставени за преработка, са включени в приложение I към настоящия регламент.
Член 2
По отношение на Италия, Португалия и Кипър и за пазарната 2006-2007 година сумите на помощта, която трябва да се отпусне съгласно Регламент (ЕО) № 2202/96, за мандарините, клементините и сатсумасите, доставени за преработка, са включени в приложение II към настоящия регламент.
Член 3
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 септември 2006 година.